text: Borgerne strømmer til 
  26 maj 2019 kl. 14.02
  Valgforsker frygter lav valgdeltagelse ved Europa-Parlamentsvalget i dag, men i byen Hovslund har en stor procentdel sat deres kryds søndag eftermiddag. 
  Opdatering klokken 21.15: I Hovslund endte 67,83 af borgerne med at sætte deres kryds ved Europa-Parlamentsvalget i dag. 
  Klokken er 15 i den lille, sønderjyske stationsby Hovslund, der ligger i Aabenraa, hvor en stor del af borgerne allerede har stemt ved Europa-Parlamentsvalget i dag.
  Hele 44,69 procent af byens borgere havde klokken 15 været nede at sætte deres kryds.
  Stemmeprocent opgjort på kommuner ved Europa-Parlamentsvalget i 2014: 
  Haderslev: 55,30    Billund: 50,87Sønderborg: 55,24Tønder: 52,23Esbjerg: 51,28Fanø: 61,96Kolding: 55,69Vejle: 57,09Varde: 55,23Vejen: 55,15Aabenraa: 53,49Fredericia: 53,25Horsens: 55,99Hedensted: 58,48 Kilde: Center for Valg og Partier Institut for Statskundskab Københavns Universitet
  Ved Europa-Parlamentsvalget i 2014 lød den samlede stemmeprocent i Hovslund på 54 procent. Med endnu fem timer til valgstedet lukker, er valgstyrer Robert Andersen sikker på, at stemmeprocenten bliver højere end ved seneste valg.
  - Det er jeg helt overbevist om, siger Robert Andersen.
  Byen har intet gjort for stemmerne
  I Aabenraa Kommune har man ikke gjort noget særligt for at øge valgdeltagelsen ved valget denne gang, men Robert Andersen gætter på, at det, at der er flere partier ved valget i år, gør en forskel for valgdeltagelsen.
  - Jeg tror, det betyder, at der helt sikkert er nogle partier, som man kan blive enig med, siger Robert Andersen.
  Ved Europa-Parlamentsvalget 2019 kan man stemme på tre nye partier: Liberal Alliance, Enhedslisten og Alternativet. 
  
  To valg gør en forskel 
  Valgforsker Kasper Møller Hansen har faktisk frygtet en lav valgdeltagelse, fordi Folketingsvalget og Europa-Parlamentsvalget i år ligger oven i hinanden.
  - Vi skal nok være glade, hvis vi når en valgdeltagelse på 50 procent, siger valgforsker Kasper Møller Hansen til JyllandsPosten.
  Men valgformand i Hovslund Jonas Haase er overbevist om det modsatte. Han tror, at det, at vi har to valg så tæt på hinanden, påvirker valgdeltagelsen positivt.
  - Jeg tænker, det betyder, at borgerne er lidt mere i valgstemning, og derfor vil vi se, at flere stemmer ved Europa-Parlamentsvalget i år, siger Jonas Haase.
  
  
  